हजारीबाग. बिहार स्टाफ सलेक्शन कमीशन (बीएसएससी) के पूर्व अध्यक्ष आईएएस अधिकारी सुधीर कुमार के मटवारी स्थित घर पर पटना एसआईटी ने शनिवार को छापेमारी की। शाम 5:42 से रात आठ बजे तक घर की तलाशी ली। लेकिन टीम को कोई भी आपत्तिजनक दस्तावेज नहीं मिला। इसके बाद बिना जब्ती सूची बनाए ही टीम पटना लौट गई। हालांकि घर में प्रवेश के लिए टीम को 24 मिनट तक दरवाजे पर इंतजार करना पड़ा।
पटना से एसआईटी की पांच सदस्यीय टीम दो गाड़ियों में शाम पांच बजे हजारीबाग पहुंची। एसआईटी के एएसपी ने कोर्ट से जारी वारंट के आधार पर सुधीर कुमार के घर की तलाशी के लिए जिला प्रशासन से सहयोग मांगा। हजारीबाग जिला प्रशासन ने कार्यपालक दंडाधिकारी कुमुद कुमार झा को इसके लिए प्रतिनियुक्त किया। जबकि सदर थाना क्षेत्र के डीवीसी टीओपी प्रभारी पंकज कुमार दास को सुरक्षा के लिए लगाया गया। 5.18 बजे टीम मटवारी गांधी मैदान स्थित उनके आवास पर पहुंची। 24 मिनट तक अंदर से दरवाजा नहीं खोला गया।
सुधीर कुमार के पिता राधामोहन प्रसाद और उनके छोटे भाई रवि कुमार टीम से ग्रिल के अंदर से ही बातें करते रहे। टीम को संदेह हुआ कि कहीं पिछले दरवाजे से कुछ छुपाने की कोशिश तो नहीं हो रही। टीम ने उनके घर का राउंड भी लगाया। अंत में टीम ने किसी अन्य अधिकारी से संपर्क किया तब जाकर सुधीर कुमार के पिता ने दरवाजा खोला। टीम ने उनके घर के सभी कमरों एवं अलमीरा को खंगाला। कुमुद झा ने बताया कि तलाशी में कुछ आपत्तिजनक दस्तावेज नहीं मिला, इसलिए जब्ती सूची नहीं बनाई गई।
बीएसएससी पेपर लीक मामले में एसआईटी ने 24 फरवरी को सुधीर कुमार को उनके मटवारी गांधी मैदान स्थित आवास से गिरफ्तार किया था। फिर उन्हें पटना ले जाया गया। इससे पहले उनके भांजे और भाभी को भी हिरासत में लेकर पूछताछ की जा रही थी। इस मामले में सुधीर कुमार के आवास पर यह दूसरी कार्रवाई है।
hin_Deva hin_Deva hin_Deva hin_Deva